Adi Popa a reacționat după ce FCSB a câștigat titlul în Liga 1 și a vorbit despre șansele că echipa lui Gigi Becali să revină în Ghencea. Noua campioană a României își dorește să joace meciurile din preliminariile UEFA Champions League pe stadionul de 100 de milioane de euro.
Revenit la CSA Steaua, mijlocașul de 35 de ani e convins că FCSB are nevoie de o minune pentru a ajunge în grupele Ligii Campionilor. I-a „înțepat” pe jucătorii antrenați de Elias Charalambous și Mihai Pintilii, care au anunțat că sărbătoresc titlul cu numărul 27 din istoria clubului.
Ce a spus Adi Popa despre șansele ca echipa lui Gigi Becali să revină în Ghencea
Adi Popa a reaprins „războiul” dintre CSA Steaua și FCSB și a făcut trimitere la decizia luată de instanță în procesul pentru palmares.
„(Reporter: Ai discutat cu Pintilii, cu Chiricheș?) Nu am apucat, am vorbit cu câteva persoane de acolo. Nu ține de mine (n.r. dacă FCSB poate reveni în Ghencea), legea e clară. Dacă nu se suprapun date, habar nu am de contract… Pentru fotbalul românesc ar fi bine (n.r. să ajungă FCSB în grupele Champions League), dar e incredibil de greu. Am văzut ce echipe putem întâlni încă din turul doi, echipe cu bugete mari, echipe valoroase, e foarte greu.
E dreptul lor să spună ce vor (n.r. în legătură cu numărul titlurilor câștigate de FCSB), instanța a spus că ar fi primul titlu, mai mult ce pot să spun eu?„, a declarat Adi Popa la sport.ro.
La finalul victoriei cu CS Tunari, scor 2-1, „Motoreta” a reacționat când a fost întrebat despre posibilitatea ca CSA Steaua să primească, sezonul viitor, drept de promovare.
„Toți fanii, noi jucătorii, staff-ul, toți ne dorim, dar nu ține de noi, mai multe nu știu (n.r. despre dreptul de promovare)„, a adăugat Adi Popa.
Mihai Stoica a spus de ce numărul 27 va fi trecut pe tricourile campioanei FCSB
Mihai Stoica a venit cu o explicaţie total neaşteptată când a fost întrebat cum vor arăta tricourile de campioni ale jucătorilor de la FCSB. Preşedintele Consiliului de Administraţie al liderului Ligii 1 a surprins pe toată lumea când a anunţat care este motivul pentru care va fi trecut şi numărul 27.
MM a refuzat să declare că va fi sărbătorit titlul 27, din cauza „războiului” pentru palmares pe care FCSB îl duce cu CSA Steaua. Oficialul campioanei a găsit un alt motiv.
Mihai Stoica a anunţat că astfel se va marca data la care FCSB a câştigat matematic titlul. Roş-albaştrii au învins-o pe Farul, scor 2-1, pe 27 aprilie. A fost victoria de care mai aveau nevoie pentru a fi siguri de titlul aşteptat de 9 ani.
„Dacă am fi câștigat campionatul pe 6 mai, ar fi avut numărul 6. L-am câștigat pe 27 aprilie și va fi numărul 27„, a declarat Mihai Stoica la orangesport.ro.